Hallituksen asettama parlamentaarinen yritystukityöryhmä kokousti tänään liittyen yritystukiuudistukseen.

Yritystukityöryhmää johtavan eduskunnan varapuhemies Mauri Pekkarisen (kesk.) odotettiin hyväksyvän tänään työryhmän kanssa yhteinen lista yritystukiin tulevista muutoksista.

Toisin kuitenkin kävi: kaavailtu ehdotus kaatui kokonaan.

– Ei löytynyt riittävää yhteistä näkemystä yritystukien karsimiseksi ja tukien uudelleen suuntaamiseksi, vahvisti Pekkarinen Ylelle kokouksen jälkeen alkuillasta.

Yle tavoitti Pekkarisen tänään keskiviikkona jo ennen työryhmän kokousta. Pekkarisen odotukset kokouksen lopputulemasta olivat jo ennen kokousta hänen mukaansa "aika lähellä nollaa".

– Kyllä tästä aika vähän jää käteen valitettavasti. En kovin toiveikas ole, Pekkarinen luonnehti iltapäivällä ennen kokousta.

Jos esitys olisi hyväksytty, tukien karsiminen olisi tuonut noin 60 miljoonan euron säästöt valtiontaloudelle.

Sopuun työryhmä pääsi kuitenkin kriteeristöstä, jolla uusia ja poistuvia tukia arvioidaan jatkossa.

Työryhmä luovuttaa loppuraporttinsa virallisesti huomenna aamupäivällä elinkeinoministeri Mika Lintilälle (kesk.).

Yritystukien leikkauslistaa on sorvattu jo viime vuoden syyskuusta alkaen, ja parlamentaarisen työryhmän oli aiemmin tarkoitus antaa loppuraporttinsa jo maaliskuussa.

Lue lisää:

Raskaan teollisuuden tukipotti kasvaa – matkailuautojen veroja korotetaan

Analyysi: Valtio syytää miljoonia risteilyihin ja tuulimyllyihin – 8 syytä, miksi poliitikot eivät uskalla kajota yritystukiin